Ego Hugo, Dei gracia Senonensis archiepiscopus, notum fieri volo tam futuris quam presentibus quod pater et avus Gaufridi Brutini feudum quod ab ecclesia Sancti-Germani Autissiodorensis habebant, pertinens ad domum Suncasii, eidem ecclesie vendiderunt. Postea vero supradictus Gaufridus jus suum quod habebat in prefato feudo donavit et concessit, in capitulo Sancti-Germani. Hujus rei testes sunt XXIX in carta notati. Postea idem Gaufridus, in presentiam nostram veniens, eandem confirmacionem de donacione feudi quam in capitulo Sancti-Germani fecerat, ante nos fecit, istis astantibus qui hujus rei testes sunt, scilicet X in carta notati. Et ne quis deinceps in futurum super hoc causam posset movere, prefatus Gaufridus nos rogavit quatinus auctoritate nostri sigilli hanc donacionem confirmaremus.